299/2011

X var ákærður fyrir að slegið A með bjórglasi í höfuð og slegið eða skorið hann í háls með

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, Á-kk-nf K-kk-nf, G-kk-nf G-kk-nf, Ó-kk-nf B-kk-nf Þ-kk-nf og H-kk-nf I. J-kk-nf settur hæstaréttardómari.

Ríkissaksóknari skaut málinu til Hæstaréttar 26. apríl 2011. Af hálfu ákæruvaldsins er þess krafist að ákærði verði sakfelldur fyrir tilraun til manndráps og að refsing hans verði þyngd.

Ákærði krefst aðallega sýknu en til vara að refsing verði milduð.

A hefur ekki látið málið til sín taka fyrir Hæstarétti. Verður því litið svo á að hann krefjist þess að staðfest verði ákvæði hins áfrýjaða dóms um einkaréttarkröfu sína.

I

Ákærða er gefin að sök tilraun til manndráps, en til vara sérstaklega hættuleg líkamsárás, með því að hafa árla morguns 20. mars 2010, að [...], slegið A með bjórglasi í höfuð og slegið eða skorið hann í háls með glerbroti. Af atlögunni hafi A hlotið skurð á enni og dreifða, krosslaga skurði á hálsi, sem náð hafi 15-20 cm þvert yfir hálsinn í gegnum húð, undirhúðfitu, vöðva og æðar. Var þetta talið varða við 211. gr., sbr. 20. gr. almennra hegningarlaga nr. 19/1940, en til vara við 2. mgr. 218. gr. sömu laga.

Í málinu er ekki ágreiningur um að ákærði hafi veitt brotaþola þá áverka sem lýst er í ákæru. Á hinn bóginn er um það deilt hvort verknaður ákærða hafi verið unninn í nauðvörn og hvort brot hans verði heimfært undir 211. gr., sbr. 20. gr. almennra hegningarlaga eða 2. mgr. 218. gr. sömu laga.

Af ummerkjum á vettvangi, hrufli á andliti og þrota á hálsi ákærða má ráða að hann og brotaþoli hafi verið í stympingum eða átökum umrætt sinn. Þá bendir blóðblettarannsókn lögreglu til þess að blóð hafi dropið niður á bol ákærða, sem rennir stoðum undir að brotaþoli hafi verið ofan á ákærða eftir að sá fyrrnefndi fékk skurði á enni, en áður en ákærði veitti honum áverka á háls með glerbrotinu. Ekki er á hinn bóginn upplýst hvernig ákærði lagði til brotaþola með glerbrotinu og einnig er á huldu hvernig afstaða mannanna var hvor til annars á þeirri stundu. Að þessu athuguðu en að öðru leyti með vísan til forsendna hins áfrýjaða dóms verður staðfest niðurstaða hans um sakfellingu ákærða, heimfærslu brots hans til refsiákvæðis og að ákærði hafi ekki sýnt fram á að verknaður hans hafi verið honum refsilaus vegna neyðarvarnar.

II

Ákærði veitti brotaþola mikla áverka framanvert á hálsi með stóru glerbroti og var sá verknaður hans stórháskalegur. Ákærði hefur frá upphafi máls þessa haldið því fram að brotaþoli hafi verið ögrandi í framkomu og gortað sig af því að vera glæpamaður. Þessi framkoma, þótt sönn væri, gat ekki réttlætt þennan verknað ákærða. Á hinn bóginn verður að líta til þess við ákvörðun refsingar hans að hvorugan mannanna rekur minni til hver var aðdragandi þess að ákærði sló brotaþola í höfuðið og sló eða skar hann í hálsinn með glerbrotinu. Ákærði var tvítugur að aldri er hann framdi brotið og hefur ekki áður gerst sekur um refsiverðan verknað. Refsing hans er ákveðin fangelsi í 18 mánuði, en einkum með hliðsjón af ungum aldri og hreinum sakaferli hans þykir mega fresta fullnustu 15 mánaða af refsingunni á þann hátt sem segir í dómsorði. Til frádráttar henni komi gæluvarðhald hans frá 20. mars 2010 til 25. sama mánaðar.

Ákvæði héraðsdóms um skaðabætur og sakarkostnað verða staðfest.

Ákærði greiði allan áfrýjunarkostnað málsins, þar með talin málsvarnarlaun verjanda síns, sem ákveðin verða með virðisaukaskatti eins og nánar greinir í dómsorði.

Dómsorð:

Ákærði, X, sæti fangelsi í 18 mánuði, en fresta skal fullnustu 15 mánaða af refsingunni og fellur sá hluti hennar niður að liðnum þremur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Frá refsingunni skal draga gæsluvarðhald hans 20. mars 2010 til 25. sama mánaðar.

Ákvæði héraðsdóms um bætur og sakarkostnað skulu vera óröskuð.

Ákærði greiði allan áfrýjunarkostnað málsins, samtals 453.134 krónur, þar með talin málsvarnalaun skipaðs verjanda síns, B-kk-ef N-kk-ef hæstaréttarlögmanns, 376.500 krónur.